不浮次韻予亦再賦
作者：高斯得
朝代：宋

paragraphs: 咨余運頹侵，非復少年日。
嵇康既習懶，長卿又嬰疾。
避客如避仇，俗子意多失。
獨於聲氣同，迹兩心事一。
糲飯盤菹芹，濁酒籩撰栗。
家食雖清貧，尚有幣餘斥。
每思世路巇，身不寒而慄。
何如掩關卧，黑甜過崖蜜。
覺來荷長纔，樂圃斸芝朮。
末路值令弟，自遠造餘室。
未久欲思歸，依人似高適。
飛飛羽差池，秋鴈避春乙。
可憐陸士衡，嗚咽送親密。
橈音轉回塘，無由望文鷁。